alexandrainst/scandi-wiki huggingface dataset:
Julia Sawalha

Julia Sawalha (født 9. september 1968 i London) er en britisk skuespiller. 

Sawalha ble oppkalt etter sin bestemor, en jordansk forretningskvinne som hadde fått en utmerkelse fra dronning Noor for sin bedrift. Sawalha er av jordansk, engelsk og fransk avstamning. Hennes far Nadim er også skuespiller som dukket opp i James Bond-filmene The Spy Who Loved Me og The Living Daylights. Sawalha er mest kjent for sin rolle som Saffron Monsoon i Absolutely Fabulous, som Lynda Day, redaktør i avisen The Junior Gazette i TV-serien Press Gang og som Lydia Bennet i TV-miniserien av Pride and Prejudice fra 1995. 

Sawalha gjorde sin skuespiller-debut i 1982 i en mini-serie på BBC. og i 1988 og hun spilte en liten rolle i en episode av Inspector Morse. Sawalha fikk stor oppmerksomhet for sin hovedrolle i den BAFTA-vinnende tenåringskomedien Press Gang, som gikk fra 1989 til 1993. Sawalha har også dukket opp sammen med skuespiller Ioan Gruffudd i TV-tilpasningen av C. S. Forester sine romaner om Horatio Hornblower, som kapteinens kone Maria.

Referanser

Eksterne lenker 
 

Engelske skuespillere
Fødsler i 1968
Ordelafo Faliero

Ordelafo Faliero de Doni (eller Dodoni) (død 1117 i Zara) var den 34. doge av republikken Venezia. Han var sønn av den 32. doge, Vitale Faliero de 'Doni. Han var medlem av bystyret (minor consiglio), en forsamling hvor medlemmer kom fra de såkalte «pavelige familier», det vil si i oligarkiske Venezia de som hadde statlige funksjoner som dommere, militære ledere, ambassadører og statsoverhoder.

Hans fornavn, som ellers er ukjent i venetiansk historie, er antatt å ha blitt avledet fra en baklengs staving av venetianske navnet «Faledro».

I sin regjeringstid som doge gikk Faliero til krig mot ungarerne, som på den tiden ble styrt av kong Koloman. Krigen varte fra 1105 til 1115. Faliero lyktes i å gjenerobre byene Zara og Sebenico på kysten av Adriaterhavet.

Senere var Faliero engasjert i et korstog til Syria, som omfattet 100 venetianske skip og lyktes i å erobre en del av Akko. Han deltok også i beleiringen av Sidon. Hellige gjenstander fra det syriske klosteret dedikert Kristi Pantokrator ble tatt tilbake til Markuskirken i Venezia.

I Venezia etablerte Faliero grunnen til det som til sist skulle bli Arsenale di Venezia, byens skipsverft og depot.

Faliero ble drept i Zara i kamp mot ungarerne.

Referanser

Doger fra Venezia
Personer knyttet til korstogene
Fødsler på 1000-tallet
Aspen (Katrineholm kommune)

Aspen er en innsjø i Julita sogn i Katrineholm kommune, i Södermanlands län og landskapet Södermanland, Sverige. Innsjøen dreneres av Aspån, som fører vannet fire kilometer vest, til Öljaren.

Innsjøens overflate ligger 48,8 meter over havet. Aspen ligger i et barskoglandskap, med hällmarker i øst. I vest avgrenses innsjøen av Köpingsåsen, hvis vestkant senker seg bratt ned mot Julitaslettens leirgrunn. Innsjøens største dybde er målt til 11 meter, og dens overflateareal er 1,3 km². Innsjøen er næringsrik. En badeplass ligger i nærheten av innsjøens vestligste punkt. Man antar at innsjøen har sitt navn fra Aspån, hvor man tidligere fanget asp ved Gimmersta.

Referanser

Innsjøer i Södermanland
Dar den uovervinnelige

Dar den uovervinnelige (originaltittel: The Beastmaster) er en amerikansk eventyrfilm fra 1982 med Marc Singer, Tanya Roberts, John Amos og Rip Torn i de ledende rollene. Regi er ved Don Coscarelli. Filmen er løst basert på Andre Norton eventyrroman med samme tittel fra 1959.

Dar den uovervinnelige ble en moderat publikumssuksess. I 1991 kom en oppfølger som ble en publikumsfiasko, og i 1996 kom en tredje film produsert for TV. I perioden 1999-2002 gikk den kanadisk TV-serien BeastMaster, som var basert på filmene.

Handling 
Etter at hans landsby er blitt utryddet og hans far blitt drept, drar den unge Dar ut for å søke hevn. Han vet at den hensynsløse barbar-stammen Jun står bak myrderiene. Han kommer til byen Arak, hvor den fanatiske og grusomme ypperstepresten Maax herjer med hard hånd.

Om filmen 
Anmelderne
The Beastmaster har bare fått 50% på Rotten Tomatoes (basert på 10 anmeldelser per juni 2011). Aftenpostens anmelder gav den dårlig mottakelse da den gikk på norske kinoer.

Publikum
Den innbrakte $14 millioner på amerikanske kinoer.

Priser
Don Coscarelli ble i 1983 tildelt en pris ved Avoriaz Fantastic Film Festival for regien.

Rollebesetning 
 Marc Singer : Dar
 Tanya Roberts : Kiri
 Rip Torn : Maax
 John Amos : Seth
 Joshua Milrad : Tal 
 Ralph Strait : Sacco
 Billy Jayne : Jeune Dar

Referanser

Eksterne lenker 
 

Eventyrfilmer fra USA
Filmer fra 1982
Engelskspråklige filmer
Fatburen (Tyresö)

Fatburen er en innsjø i Alby naturreservat, og er en liten innsjø med forbindelse med Albysjön, i Tyresö kommune i landskapet Södermanland, Sverige. Innsjøen er mer eller mindre igjengrodd med nøkkerosevekster og gressplanter. Innsjøen er mørk, har en bunn av leire, og har største dybde på ca tre meter.

Eksterne lenker
 Fatburen Tyresåns vattenvårdsförbund

Innsjøer i Södermanland
Hamar Skateklubb

Hamar Skateklubb er en skateklubb fra Hamar som ble startet 8. januar 2010.
Hamar Skateklubb holder til i gamle Yrkesskolen Skatehall i de gamle verkstedlokalene hos tidligere Ankerskogen videregående skole. Og har 490 kvadratmeter innendørs skateeldorado.

Eksterne lenker 
 http://www.justme.ws/db_browse.asp?id=33194 

Idrettslag i Hamar
Idrettslag etablert i 2010
Fristaden Frankfurt

Fristaden Frankfurt (tysk: Freie Stadt Frankfurt) var en bystat som eksisterte i ulike former fra 1372 til 1866 og som bestod av byen Frankfurt am Main.

Frankfurt lå innenfor Frankerriket og har i likhet med dette og det moderne Frankrike navn etter folkegruppen frankere. Fra tidlig middelalder var Frankfurt en av de viktigste byene innen det hellige romerske rike (populært kalt det tysk-romerske rike) og sete for valgene av de tysk-romerske keiserne (med den formelle tittelen «keiser av romerne», Romanorum Imperator) fra 885 og fra 1562 også for den eneste kroningsseremonien (tidligere hadde keiserkroningen funnet sted i Roma).

Allerede i middelalderen ble Frankfurt etablert som et finanssentrum av europeisk rang. I 1372 fikk Frankfurt status som fri riksstad, det vil si at byen bare var underlagt keiseren og i praksis var en selvstendig bystat. Etter oppløsningen av det tysk-romerske rike i 1806 ble Frankfurt under Napoleonskrigene invadert av Frankrike og omdannet til en fransk marionettstat, Storhertugdømmet Frankfurt. Wienkongressen gjenopprettet Frankfurt som en selvstendig bystat, og frem til 1866 var Frankfurt en fullt suveren stat med republikansk styreform. Frankfurt var medlem av Det tyske forbund og var sete for denne organisasjonens øverste organ, Forbundsdagen. Frankfurt hadde en luthersk statskirke, Frankfurts kirke, fra 1533.

Etter den østerriksk-prøyssiske krig ble fristaden invadert og annektert av Kongeriket Preussen, og ble i 1868 innlemmet i provinsen Hessen-Nassau. Frankfurt hadde vært nøytral i krigen, men byrepublikkens frie presse hadde irritert prøysserne og de brukte muligheten til å okkupere bystaten med makt og annektere den.

Frankfurt am Main
Historiske stater
Kathrine Sund-Henriksen

Kathrine Sund-Henriksen (født Kathrine Sund, 12. september 1980 i Kvalsund i Herøy) er tidligere leder av Studentenes og Akademikernes Internasjonale Hjelpefond (SAIH) i to perioder og tidligere daglig leder i Slett U-landsgjelda (SLUG). I 2006 var hun ungdomsdelegat til FNs Generalforsamling. Sund-Henriksen har Cand.Mag. fra Universitetet i Bergen og Master of Arts i internasjonal politikk fra Australian National University (ANU) i Canberra. Hun har tidligere arbeidet for FNs høykommissær for menneskerettigheter i La Paz, Bolivia og arbeider nå i Røde Kors. Sund-Henriksen har hatt en rekke ulike verv som blant annet styreleder i Rorg, styremedlem i Den norske Burmakomité, medlem i SIUs programstyre for Nasjonalt program for utvikling, forskning og utdanning (NUFU) og vært leder for fredspriskomiteen for Studentenes fredspris i 2007.

Referanser 

Norske foreningspersoner
Studentkultur i Norge
Fødsler i 1980
Sigrun Espe

Sigrun Espe (født 3. november 1980 i Leikanger) er tidligere daglig leder i Slett U-landsgjelda (2010–2011), og leder av Studentenes og Akademikernes Internasjonale Hjelpefond, SAIH (2009). 

Espe har mastergrad i sosialantropologi fra Universitetet i Bergen og har tidligere vært leder av SAIH-Bergen, og nestleder i SAIH. Hun har hatt en rekke ulike styreverv som leder for fredspriskomiteen for Studentenes fredspris i 2009, og som nestleder av Støttekomiteen for Vest-Sahara (SKVS). 

Espe arbeider per 2015 som rådgiver for  Sogn og Fjordane fylkeskommune.

Referanser 

Norske foreningspersoner
Studentkultur i Norge
Personer fra Leikanger kommune
Jorge Perry

Jorge Perry Nova Villate (født 1908 i Boyacá, død 29. desember 1946) var en colombiansk friidrettsutøver, som deltok i de olympiske leker 1932 i Los Angeles.
 
Perry deltok i maratonøvelsen under OL 1932 i Los Angeles, men fullførte ikke løpet. 

Lenge før Colombia ble medlem av Den internasjonale olympiske komité og kunne delta i lekene, hadde Jorge Perry Nova Villate selv skrevet et brev og meldt seg på til maratonløpet. Denne påmeldingen ble akseptert, og godt mottatt: Han fikk ikke bare delta, han fikk sponset reisen til Los Angeles, inklusive fire måneder for å kunne forberede seg. Men treningen var nok mangelfull; han stilte til start, men brøt løpet før han hadde løpt ti kilometer. Likevel ble han tildelt en medalje, en spesiell fortjenestemedalje fra Den internasjonale olympiske komité. Selv om denne ikke regnes inn i de offisielle medaljestatistikkene, blir Perry i Colombia regnet som den første colombianske deltakeren, og også første medaljevinneren.

Se også 
 Liste over flaggbærere for Colombia under OL

Eksterne lenker 
 

Colombianske maratonløpere
Deltakere for Colombia under Sommer-OL 1932
Friidrettsutøvere under Sommer-OL 1932
Personer fra Boyacá
Fødsler i 1908
Dødsfall i 1946
Sigmund Tjelle

Sigmund Tjelle (født 23. august 1955) er en norsk journalist og redaktør fra Tjelle i Romsdal.
Han er redaktør i avisa Fylket i Molde 1996-99. Redaktør og daglig leder i avisa Driva på Sunndalsøra fra 1. mars 2010.

Norske journalister
Norske redaktører
Personer fra Nesset kommune
Fødsler i 1955
Encyclopedia of Life

Encyclopedia of Life (EOL) er en gratis og åpen encyklopedi ment å dokumentere alle 1,9 millioner kjente levende biologiske arter. Nettsiden er et samarbeidsprosjekt sammensatt av en rekke eksisterende databaser, og fra eksperter og andre interesserte i hele verden. Målet er å bygge opp en «uendelig utvidbar» side for hver art, som skal inkludere video, lyd, bilder og grafikk, i tillegg til tekst. I tillegg skal encyklopedien inkludere Biodiversity Heritage Library, som vil bestå av digitaliserte kopier av alle verdens dominerende naturhistoriske biblioteker. Prosjektet er støttet med 50 millioner Amerikanske dollar, ledet av MacArthur Foundation og Sloan Foundation.

EOL åpnet den 26. februar 2008 med 30 000 oppføringer. Nettsiden ble svært populær og ble overkjørt med 11 millioner treff.

Prosjektetes styringsgruppe har representanter fra Biodiversity Heritage Library consortium, Field Museum, Harvard University, MacArthur Foundation, Marine Biological Laboratory, Missouri Botanical Garden, Sloan Foundation, og Smithsonian Institution.

Formål 
Informasjon om en mange biologiske arter finnes allerede i en rekke ulike kildeverkt, og spesielt informasjon innen megafauna. En samling av tilgjengelig data på alle 1,9 million kjente arter er forventet å ta rundt 10 år. Per oktober 2009 hadde EOL 1 500 000 sider, hvorav nær 200 000 har tekst eller bilder fra etablerte kunnskapskilder. Sentralt i prosjektet er kartleggeing og indeksføring av informasjon samlet i andre verker, inkludert ITIS, Catalogue of Life, Fishbase og samlingen fra prosjektet Assembling Tree of Life av NSF, AmphibiaWeb, Mushroom explorer, micro*scope, og så videre. Fokus i første fase vil være eksisterende arter, men siden vil også utdødde arter bli inkludert. Ettersom oppdagelsen av nye arter er forventet å fortsette (nåværende frekvens er ca 20 000 per år), vil EOL vokse kontinuerlig. Gjennom systematisk biologi og molekylærbiologi kan nye veier mot idetifisering finne sted, og frekvensen i oppdagelsen av nye arter vil kunne stige. Spesielt er dette ventet innen mikrobiologi, og da bakterier, arkebakterier og virus. 

EOL ønsker å være et verktøy for studenter, forskere og publikum for øvrig, og målet er at sidene skal bli flerspråklige.

Ressurser og partnere 
EOL har inngått avtaler med en rekke kilder for informasjon, inkludert Wikipedia, Flickr og (fra september 2012) også den norske Artsdatabanken.

Se også
Wikispecies

Referanser

Eksterne lenker
 
 
 The Encyclopedia of Life - Introductory video from May 2007

Engelskspråklige oppslagsverk
Nettleksika
Systematisk biologi
Zoologi
Etableringer i 2008
Belo Monte vannkraftverk

Belo Monte vannkraftverk er et planlagt kompleks av demninger, kanaler og tilhørende kraftverk i elva Xingu i delstaten Pará, plassert i det nordlige Brasil. Planlagt installert kapasitet blir 4 571 – 11 233 MW, og dermed blir dette det nest største vannkraftverket i Brasil ved eventuell ferdigstillelse. Det er betydelig hjemlig og internasjonal motstand mot prosjektet, begrunnet i effektene for omkringboende urfolk og vassdragets økologi. Etter tidlige forstudier utført av Eletrobras i 1975 ble prosjektet skrinlagt til 1990-tallet, hvor nye design ble utredet med konsekvensanalyse i 2002 og 2008, og byggesøknad med kontraktsinngåelse 26. august 2010. Endelig byggeløyve ble innvilget 1. juni 2011.

Det planlegges tre demninger med kraftverk i Xingu-elven på dette stedet, hvor Belo Monte og Bela Vista skal demme opp et reservoar, og Pimental et annet:
Don Canais-reservoaret – areal 108 km², volum 1.889.000.000 m³
Belo Monte – høyde 90 m, damlengde 3 545 m, effekt 11.000 MW
Bela Vista – høyde 33 m, damlengde 351 m
Calha do Xingu-reservoaret – areal 333 km², volum 2.069.000.000 m³
Pimental – høyde 36 m, damlengde 6 248 m, effekt 233 MW

Turbinene skal leveres av Andritz AG og Alstom. Konsortiet som bygger anlegget eies 49,98% av Eletrobras, og 50,02% av en rekke andre investorer.

Det er anslått at kapasitetsutnyttelsen vil være bare ca 39% (dvs 4 571 MW) i snitt gjennom året, på grunn av spesielt lav utnyttelse i juli-oktober (11%).

Denne delen av Xingu-vassdraget kalles «Volta Grande» (Den store svingen), og tilhører urbefolkningen. Om lag 20 000 mennesker vil måtte flytte, beboere i kommunene Altamira og Vitória do Xingu. Det antas at utbygging vil redusere vannføringen, fiskebestanden, og vegetasjonen nedenfor anlegget. Blant aktivistene som har protestert mot byggingen er blant andre artisten Sting og filmskaperen James Cameron.

Eksterne lenker
 
 AHE Belo Monte hos Eletrobras
 Belo Monte campaign hos International Rivers
 Belo Monte Dam hos Amazon Watch
 Movimento Xingu Vivo para Sempre page (portugisisk)
 Summary and History of the Belo Monte Dam hos Rainforest Foundation
 Protestbrev fra 140 miljøorganisasjoner til Brasils president, 10. mars 2010.
 Tug-of-War over Belo Monte Dam - Latin Business Chronicle, 28. februar 2011.

Vannkraftverk i Brasil
Demninger i Brasil
Pará
Planlagt vannkraftutbygging
Mohamed Abdullahi Mohamed

Mohamed Abdullahi Mohamed (somalisk: Maxamed Cabdulaahi Maxamed Farmaajo, ), født 1962 i Mogadishu, Somalia) er en somalisk diplomat og politiker som fra 16. februar 2017 er landets president. 

Mohamed har både somalisk og amerikansk statsborgerskap. Mohamed ble hovedsakelig utdannet i USA. Mellom 1989 og 1993 fullførte han en bachelorgrad i historie fra State University of New York i Buffalo i New York. I 2009 fullførte han mastergraden i statsvitenskap. Mohamed var aktiv innenfor forskjellige menneskerettighetsorganisasjoner.

Mohamed arbeidet i det somaliske utenriksdepartementet før sammenbruddet til den føderale regjeringen i 1991 og den påfølgende borgerkrigen. Mellom 1985 og 1988 fungerte han som førstesekretær ved den somaliske ambassaden i Washington D.C. 

Den 14. oktober 2010 ble Mohamed utnevnt til ny statsminister i Somalia. Han erstattet Omar Abdirashid Ali Sharmarke, som hadde gått av som statsminister en måned tidligere etter en langvarig krangel med den sittende presidenten, Sharif Sheikh Ahmed. Han holdt denne stillingen til 19. juni 2011. Etterd et returnerte han til USA, der han arbeidet som tjenestemann i Buffalo, New York.

Den 8. februar 2017 ble han Somalias 9. president.

Han er gift med Zeinab Moallim, som han har to sønner og to døtre sammen med.

Referanser 

Somaliske politikere
Fødsler i 1962
Personer fra Mogadishu
Somaliske presidenter
Tate Donovan

Tate Buckley Donovan (født 25. september 1963 i New York) er en amerikansk skuespiller. Donovan er kjent for sin rolle som Jimmy Cooper i den amerikanske TV-dramaserien The OC.

Tate Donovan Buckley, den yngste av syv barn, ble født i New York som sønn av Eileen (født McAllister) og hennes ektemann J. Timothy Donovan, som var utdannet kirurg. Donovan studerte ved Dwight-Englewood School som ligger i Englewood, New Jersey før han begynte ved University of Southern California i Los Angeles. Donovan er av irsk avstamming. Hans tidligste filmer inkluderer rollen som Kevin Donaldson i SpaceCamp fra 1986 sammen med skuespillere som Lea Thompson og Kate Capshaw. Donovan hadde rollen som Joshua, kjæresten til Jennifer Aniston sin karakter, Rachel Green, i noen få episoder av sesong fire i den populære komiserien Venner for livet. 

Donovan spilte rollen som sønnen til en prest fra en stor irsk-katolsk familie i det kortvarige NBC-dramaserien Trinity i 1998. Mer nylig har Donovan dukket opp som gjesteskuespiller i flere TV-serier som The Guardian (2001), Mister Sterling (2003), Exposed (2003) og i The OC (2003), hvor han spilte karakteren Jimmy Cooper. Fra 2007 til 2010 spilte Donovan advokaten Tom Shayes i TV-serien Damages. Som regissør har Donovan regissert en episode av TV-serien The OC i 2005. 

I 2009 regisserte Donovan en episode i den sjette sesongen av TV-serien Medium. Han har også regissert flere episoder i TV-serier som Nip / Tuck, Weeds, Gossip Girl og Glee. Donovan var forlovet med Sandra Bullock i 1994 og senere med Jennifer Aniston. Donovan giftet seg med Corinne Kingsbury under en katolsk seremoni på en strand i en Malibu, California. Kingsbury og Donovan tok ut skilsmisse i 2008. Samme år annonserte Donovan sin støtte til president-kandidat Barack Obama, under det amerikanske presidentvalget i 2008.

Referanser

Eksterne lenker 
 

Skuespillere fra USA
Personer fra New York City
Helen Lederer

Helen Lederer (født 24. september 1954) er en komiker og skuespiller fra Wales som var en del av den alternative britiske komedieframgangen på begynnelsen av 1980-tallet.

Hennes far var født i Teplice i Tsjekkoslovakia i 1926; mange av hennes slektninger ble myrdet i holocaust.

Lederer har alltid vært en mindre skuespiller eller gjesteskuespiller i programmer med hennes samtidige, og som sådan hatt en god, gjennomført karriere, men har også gått utenfor til flere 'seriøse' roller, og ble gitt god omtale da hun tok del i The Vagina Monologues på Londons West End.

Lederer hadde rollen som «Catriona» i den britiske komiserien Absolutely Fabulous og hun hadde en gjesterolle i situasjonskomedien The Baldy Man. Lederer har vært gift seg to ganger og har en datter, Hannah Lederer-Alton (født 1990), som begynte sin egen skuespillerkarriere i ITV-serien Echo Beach i januar 2008. Lederer er en frivillig ambassadør for veldedige organisasjoner og for UNICEF.

Referanser

Eksterne lenker 
 
 Helen Lederers offisielle nettside

Walisiske skuespillere
Walisiske komikere
Personer fra Carmarthenshire
Slimnett

Slimnett eller Labyrinthulomycetes er en gruppe av organismer som gjerne klassifiseres som tilhørende Chromista (gulbrune alger). 

De består av celler som glir inne i et felles nettverk. De fleste snylter på alger og sjøplanter og noen kan gjøre stor skade.

Eukaryoter
Bronsepil

Bronsepil (Salix x alopecuroides eller Salix fragilis x triandra) er sjeldent, hybrid løvtre pilefamilien / vierfamilien (Salicaceae). Det er en krysning av artene skjørpil og mandelpil, som blir et inntil 10 meter høyt lite tre eller busk. Det har blitt dyrket i Norden og er naturalisert på spredte steder ved elver og vann i Danmark, det sørlige Finland, vestkysten av Sverige, og i Norge er den stedfast på Jæren i Rogaland. Den er meget sjelden i vårt land.

Barken er olivengrønn hos årsskudd og blir deretter rødbrun eller rødlig. Kvistene brekker lett ved festet. Knoppene er mellombrune, spisse og 6-11 mm lange. De mørkegrønne, ganske grovtannede bladene er 8-16 cm lange og lyse- eller blågrønne under, rødbrun hårete bladstilk 15-20 mm med inntil 3 kjertler. Bladet er lansettformet og 5-8 ganger lengre enn det er bredt, og er bredest nær midten (ikke særlig elliptisk) med en smal spiss. Bladets underside har normalt ikke hårdekke, i alle fall ikke etter første året. Unge blad kan ha en rødlig farge, tidvis lilla-rød eller vinrød. Ørebladene er store og skjevt spisse, de henger lenge på stilken. 

Bronsepil blomstrer i mai og hunntrær vokser ikke i Norge, alle individer er hanntrær. Arten vokser i fuktig jord langs elver og innsjøer.

Kilder 
 Stenberg, Lennart & Bo Mossberg, Steinar Moen (norsk red.), Gyldendals store nordiske flora, Gyldendal, Oslo 2007. ISBN 978-82-05-32563-0.

Eksterne lenker 
 

Vierfamilien
Gule blomster
Bradley Cooper

For diskoskasteren, se Bradley Cooper (friidrettsutøver)

Bradley Charles Cooper (født 5. januar 1975 i Philadelphia i Pennsylvania) er en amerikansk skuespiller på film, teater og TV. 

Cooper er kjent for sine roller som Will Tippin i TV-serien Alias, Phil Wenneck i The Hangover-filmserien og Templeton Peck i filmen The A-Team (2010).

Karriere 
Cooper begynte sin profesjonelle skuespillerkarriere i TV-serien Sex og singelliv i 1999. Cooper gjorde sin filmdebut i Wet Hot American Summer i 2001. I mars 2006 spilte Cooper i teater-oppsetningen Three Days of Rain på Broadway sammen med Julia Roberts og Paul Rudd. I 2007 spilte Cooper rollen som Aidan Stone i sesong fem i TV-serien Nip/Tuck. Cooper har også spilt i filmen Yes Man med Jim Carrey i hovedrollen. 

Han slo gjennom for alvor som skuespiller da han spilte en av hovedrollene i hitkomedien The Hangover (2009). Etter det har han spilt i filmer som Valentine's Day (2010) The A-Team (2010), Limitless (2011) og The Hangover Part II (2011).

I 2012 spilte han i den romantiske dramakomedien Silver Linings Playbook – Kjærlighetens galskap, en rolle han ble generelt hyllet for og som han ble belønnet med både en Oscar- og Golden Globe-nominasjon for i 2013. Det samme gjentok seg allerede året etter, denne gangen for sin birolle i American Hustle (2013).

Cooper regisserte, skrev, produserte og spilte hovedrollen i musikalen A Star Is Born (2018). Han ble nominert til flere bransjepriser for dette arbeidet, blant annet en Golden Globe for beste regi.

Privatliv 
Cooper giftet seg med skuespillerinnen Jennifer Esposito i slutten av 2006. I mai 2007 ble det annonsert at Esposito hadde søkt om en skilsmisse. I september 2010 ble det rapportert at Cooper og skuespilleren Renée Zellweger hadde vært i et forhold i over et år. Den 18. mars 2011, rapporterte kjendismagasinet People at paret hadde avsluttet sitt forhold.

Utvalgt filmografi 
 Wedding Crashers (2005)
 Failure to Launch (2006)
 The Rocker (2008)
 Yes Man (2008)
 New York, I Love You (2009)
 Han er faktisk ikke interessert (2009)
 The Hangover (2009)
 Case 39 (2009)
 All About Steve (2009)
 Valentine's Day (2010)
 The A-Team (2010)
 Limitless (2011)
 The Hangover Part II (2011)
 The Words (2012)
 Silver Linings Playbook – Kjærlighetens galskap (2012)
 The Place Beyond the Pines (2012)
 The Hangover Part III (2013)
 American Hustle (2013)
 Guardians of the Galaxy (2014)
 Serena (2014)
 American Sniper (2014)
 Adam Jones (2015)
 Aloha (2015)
 Guardians of the Galaxy Vol. 2 (2017)
 A Star Is Born (2018)

Referanser

Eksterne lenker 
 
 
 

Skuespillere fra USA
Filmprodusenter fra USA
Oscar-nominerte skuespillere
Personer fra Philadelphia
Personer fra USA av irsk opphav
Personer fra USA av italiensk opphav